《出龙江关遇中州张民表遂与同舟得归字》
明代·吴兆

河桥才过雨，关树又残晖。
郭出忽已远，逢君竟似归。
芦边舟欲发，沙际语相依。
且莫乘流去，空江暮霭微。

作者简介：徽州府休宁人，字非熊。初喜为传奇曲。万历中游南京，与郑应尼作《白练裙》杂剧，讥嘲马湘兰。己而悔之，致力于诗，与曹学佺等结社，游武夷、匡庐、九华诸山，辑《金陵社集诗》。后出游广东，客死新会。